
Cetingrad, 30. rujan 2026. godine

	Sukladno članku 35.b Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članku 49. Statuta Općine Cetingrad (''Glasnik Karlovačke županije" br. 11/21 i 36a/21) općinski načelnik Općine Cetingrad podnosi Općinskom vijeću Općine Cetingrad


IZVJEŠĆE O RADU
OPĆINSKOG NAČELNIKA OPĆINE CETINGRAD 
ZA RAZDOBLJE 01.01.2026. – 30.06.2026. 


UVODNI DIO

Člankom 35.b. Zakona o lokalnoj i područnoj (regionalnoj) samoupravi i člankom 49. Statuta Općine Cetingrad utvrđeno je da općinski načelnik dva puta godišnje podnosi polugodišnja izvješća o svom radu predstavničkom tijelu jedinice lokalne samouprave. 

Provedbu poslova određenih Zakonom i Statutom Općine Cetingrad općinski načelnik kao izvršno tijelo Općine Cetingrad obavljao je prisustvom brojnim sastancima, konzultacijama i dogovorima, kroz vlastite aktivnosti i aktivnosti njegovog zamjenika, kroz rad Jedinstvenog upravnog odjela Općine Cetingrad, tj. službenika i namještenika Općine, te kroz rad Vlastitog pogona Općine Cetingrad. 


KOMUNALNA INFRASTRUKTURA, ODŽRAVANJE OBJEKATA I JAVNIH POVRŠINA


Općinske nerazvrstane ceste i nogostup

Odlukom Vlade RH osigurana su sredstva za rekonstrukciju nerazvrstanih cesta NC-29 Šiljkovača – Križ – Đurin Potok i NC-29 Plitvička ulica – put Strmačka te izgradnju nogostupa prema Osnovnoj školi Cetingrad. Sredstva su osigurana u iznosu od 757.556,00 €. Završen je postupak javne nabave i izvođači uvedeni u posao. 
U tijeku su radovi na NC-26 Cesti kroz groblje. Vrijednost projekta je 635.529,54 € a sredstva su osigurana putem Apprrr-a. 
Cesta Kruškovača–Salopek Luke NC–66 je završena, vrijednost radova iznosi 910.823,94 €. 
Za sanaciju ceste NC - 31 Grabarska – precrpna stanca – Cvitkovići osigurana su bespovratna sredstva Ministarstva regionalnoga razvoja i fondova EU (Program održivog razvoja lokalne zajednice - PORLZ) u iznosu od 39.000,00 €, a ukupna vrijednost projekta je 93.433,75 €. 
Za obnovu kolnika i sanaciju klizišta nerazvrstane ceste NC-28 Šiljkovača – granica BiH – Mušići također su osigurana sredstva od strane Ministarstva regionalnoga razvoja i fondova EU kroz program poboljšanja infrastrukture na područjima naseljenim pripadnicima nacionalnih manjina. Odobrena su sredstva u iznosu od 51.000,00 €, a ukupna vrijednost projekta je 68.534,38 €.


Redovito su održavane i ostale općinske nerazvrstane ceste u zimskim i redovnim uvjetima. 


Vodovod 

U tijeku su dogovori oko potrebnih aktivnosti za preuzimanje vodovoda Općine Cetingrad od strane ViK-a koji bi trebao biti dio Slunjske podružnice. Preuzimanje od strane VIK-a preduvjet je za prijavu novih projekata i širenja vodovodne mreže u krajeve Općine koji nemaju vodu.


Stari grad Cetin

Radovi su u tijeku, a u potpunosti se financiraju sredstvima Ministarstva kulture i medija, u iznosu od 1.000.000,00 €. Intenziviraju se aktivnosti i priprema protokol za održavanje središnjeg obilježavanja 500. obljetnice hrvatskog državnog sabora na Cetinu.
Paralelno se odvijaju radovi na Interpretacijskom centru na Cetinu. Vrijednost radova iznosi 1.742.309,65 €.

Hrvatski dom u Cetingradu
Nakon završetka radova na predprostoru, rekonstrukcije kotlovnice te prve faze uređenja središnjeg dijela, slijedi druga faza uređenja hrvatskog doma. Projekt je sufinanciran sredstvima Ministarstva prostornoga uređenja, graditeljstva i državne imovine, u iznosu od 40.600,00 €, a ukupna vrijednost radova iznosi 50.443,79 €. U ovoj fazi predviđeni su radovi na električnim instalacijama, spuštanje stropa i oblaganje u gips-kartonske ploče, nova rasvjeta te uređenje i ličenje zidova. Nakon ove faze planira se treća faza – uređenje kuhinje. 




Rušenje i izgradnja višestambene zgrade u Cetingradu
U tijeku su izmjene dokumentacije za pomicanje zgrade prema susjednoj čestici i očekuje se skori nastavak radova. Projekt je u potpunosti financiran sredstvima Ministarstva prostornoga uređenja, graditeljstva i državne imovine. 

Uređenje trga
Za uređenje i ozelenjivanje središta Cetingrada Odlukom Vlade RH osigurana su sredstva putem Fonda za zaštitu okoliša i energetsku učinkovitost u iznosu od 127.054,34 €.

Dječije igralište uz Općinu
Osigurana su sredstva od strane Ministarstva demografije i useljeništva u iznosu od 30.000,00 €, a ukupna vrijednost projekta je 50.017,50 €.

Uređenje i opremanje dječijeg vrtića pri Osnovnoj školi Cetingrad
Nastavlja se i ulaganje u poboljšanje uvjeta za najmlađe kroz uređenje dječijeg igrališta kod vrtića, te opremanje informatičkom opremom – 2 laptopa, 2 printera i 1 pametnom pločom. Projekt je sufinanciran sredstvima Ministarstva demografije i useljeništva u iznosu od 40.000,00 €, a ukupna vrijednost investicije iznosi 48.467,50 €.

Groblja
Nastavljena su ulaganja u groblja izgradnjom novih grobnih okvira, u vrijednosti od 9.000,00 €.

Školska sportska dvorana
Radovi se privode kraju, dvorana je spojena na vodovodnu mrežu i očekuje se skori završetak radova i primopredaja. Vrijednost radova je 2.358.715,10 €.








OSTALE AKTIVNOSTI


Sanacija odlagališta Glavica – ishodovana je Građevinska dozvola i stvoreni preduvjeti za prijavu na natječaj za sanaciju odlagališta.

LAG Frankopan donio je odluku o sufinanciranju novog komunalnog kiper kamiona i edukativne radionice za stanovnike o važnosti pravilnog odvajanja i smanjenja otpada. Pitanje je značajnog udjela financijskih sredstava Općine u financiranju ovog projekta i traži se rješenje za financiranje tog dijela i realizacije projekta. Radi se o Intervenciji INT 2.1. ''Jačanje povezanosti i integracije lokalne zajednice''. 

U tijeku su II. izmjene i dopune prostornog plana Općine Cetingrad. Završetak se očekuje do kraja godine. Za provedbu II. izmjena i dopuna odobrena su sredstva u iznosu 15.000,00 € od strane Ministarstva prostornog uređenja, graditeljstva i državne imovine na dodjelu bespovratnih sredstava za izradu prostornih planova nove generacije putem elektroničkog sustava „ePlanovi“. 

Očekuje se početak novih katastarskih izmjera – Cetinski Varoš i Ponor.




										  Općina Cetingrad
    općinski načelnik
	
										
										 ________________
										     Milan Bogović

